Die onopgevoedes sal nie altyd wen nie | Maroela Media
Die vlakke van onbeskoftheid en verwaandheid in Suid-Afrika het 'n krisispunt bereik.
Terwyl die nuwe ANC-president, Cyril Ramaphosa, 'n beroep op internasionale beleggers doen om hulle geluk in Suid-Afrika te beproef, rig die EFF duisende rand se skade aan in H&M-takke in die land. Net omdat 'n kindermodel in 'n advertensie met 'n dieremotief verskyn wat glo rassisties is. H&M is 'n Sweedse maatskappy wat 'n groot bydrae tot die ekonomie lewer.
Die vandalisme was natuurlik ook om die aandag van die ANC se verjaardagvieringe in die Oos-Kaap weg te lei. Asof die gewelddadigheid nie genoeg is nie, dreig die EFF om van 'n DA-burgemeester ontslae te raak net om te wys hy kan.
'n Mens kan nie glo dat mense wat hulle op hul geleerdheid beroem, so kan optree nie. En so gewelddadig en venynig.
Julius Malema het al sy sjarme verloor en dit is deesdae mense uit alle etniese groepe wat hulle van hom en sy uitsprake distansieer. Hy verkondig ook nie politiek of nasionalisme nie. Hy probeer bloot om konfrontasie te skep of dalk het hy 'n gewapende stryd in gedagte.
Pleks dat die ANC en die regering hom vasvat, verkondig hulle sy onrealistiese grond- en gratis onderwysplanne – net om die EFF se steun te probeer afrokkel. Die ANC en sy nuwe leier gaan niks bereik as hulle nie daadwerklik optree teen jongmense en hulle morele verval nie.
Die EFF moedig – nee, sweep jongmense op om in groot getalle by kampusse op te daag om instap-registrasie af te dwing. Al wat die regering doen, is om anderpad te kyk en te hoop die polisie en kampussekuriteit hanteer die probleem. Intussen word 'n soort politieke herlewing verkondig wat sonder korrupsie, staatskaping en die ander euwels sal wees. Hierdie euwels moet kleintyd in die kiem gesmoor word.
Té veel jongmense leer nooit selfbeheersing aan nie, is buitengewoon selfsugtig en eiegeregtig. Gelukkig vir dié groepies jongmense in die land wat 'n mens net as edel kan beskryf. Hulle is altyd bereid om hulle medemens te help, bou hard aan 'n toekoms en tree op wanneer hulle beginsels dit verg. Hulle sal die uiteindelike oorwinnaars wees – wag maar en sien.
ANC EFF jeug Pretoria FM
Baie dankie Jeannette, vir jou uitstekende en opbouende stuk!
Wonder of die mense vd EFF vir al die werkers wat hulle werk gaan verloor as H&M uit die land onttrek nuwe poste gaan aanbied?
Ons lees in die Bybel dat voor die Israeliete die beloofde land in gegaan is, dat seën vir gehoorsaamheid en n vervloeking vir ongehoorsaamheid aan hul voorgehou is. Hul het ook duidelik opdrag ontvang om die stede wat ingeneem word, met die banvloek te tref. Dit beteken eenvoudig geen inwoner se lewe moes gespaar word nie. Dit is juis gedoen vanweë die moontlike verleiding agter ander afgodediens aan.
Hierdie tydige, en goedgeformuleerde artikel, laat my onwillekeurig dink aan die verbasende korrelasie tussen die kaliber leierskap van die meerderheidsregering waar staatskaping, bedrog, geldwassery, nepotisme ensovoorts hoogty vier en die optrede van die burgery soos die artikel tereg na verwys.
Die Varkerasie Genootskap van Suid-Afrika · 2 jare gelede
Die EFF neem duidelik die reg in eie hande. So, wat gaan die ANC daaromtrent doen? Dít is waar die "nuwe" ANC leierskap NOU sy ware kleure moet wys. Mnr Cyril Ramaphosa, die Suid-Afrikaanse nasie hou u fyn dop! En die EFF toets die kwaliteit van u leierskap! Waak daarteen dat die EFF nie die kitaar slaan en u en die ANC dans op hul deuntjie nie. Met respek, die Suid-Afrikaanse nasie hou u fyn dop mnr Ramaphosa. Fyn dop.
Wat vir my baie snaaks is mens hoor niks van die DA se MM inverband met die hele H&M en Overvaal hoerskool storie nie, maar laat Helen nou net `n verkeerde tweet stuur.